Михайло Фирак

**Михайло Фирак** (*21. новембра 1897—†16. юния 1984) вельорочни редактор *Руских новинох* и *Рідного слова*, парох раєвоселски и керестурски.
## Биоґрафия
Михайло Фирак ше народзел 21. новембра 1897. року у месце Ляцке Вельке (Україна), од оца Павла и мацери Ирини (дзивоцке презвиско Захарчук). Кед му було 7 роки, його фамилия ше приселєла до Канижи у Славониї. Основну школу Михайло Фирак закончел у Канижи. Ґимназию закончел у Заґребе як питомец грекокатолїцкей семинариї на Ґричу. Богословию студирал у Любляни и Сараєве. По законченю студийох Михайло Фирак ше оженєл зоз Ану Планчак, а за священїка є пошвецени 13. новембра 1921. року. Пошвецел го крижевски владика др Дионизий Няради.

## Душпастирска и редакторска робота

Дня 1. децембра 1921. року о. Михайло Фирак поставени за управителя парохиї у Радатовичох (Жумберак). Од 1. октобра 1922. до 30. октобра 1924. року є управитель парохиї у Сибиню, одкаль 31. октобра преходзи за капелана до Руского Керестура и ту служи до 31. марца 1927. року. Од 1. априла 1927. по 30. септембер 1936. року о. Михайло Фирак управитель парохиї у Пишкуревцох.

Под час службованя у Пишкуревцох вон обновел видаванє ''Руских новинох'', гоч формално нє бул їх одвичательни редактор од 28. авґуста 1931. аж по 6. април 1941. року. Видал и два *Руски календари* (1933-1934).

По шмерци керестурского пароха о. Михайла Мудрого, о. Михайло Фирак з декретом Святого Апостолского Римского Пристолу од 23. юния 1938. року меновани за пароха до Руского Керестура, алє парохиялну управу превжал 1. октобра 1936. року и теди ше приселєл до Керестура. Вироятно на тото вплївовал и факт же бул редактор новинох, а теди закончена и друкарня РНПД у Керестуре, та ше у нєй од Крачуна 1937. року почали друковац и *Руски новини*. Ту о. Фирак почал видавац и новини на українским язику *Рідне слово*.

Паноцове Михайло Фирак и Михайло Черняк, обидвоме зоз Ґаличини, заступали радикалнєйшу проукраїнску линию у рускей явносци. Вони предкладали же би Руснаци место свойого локалпатриотизма и язика прилапели українски литературни язик и українску свидомосц. Фирак тото думанє ширел и прейґ *Руских новинох* хтори ушорйовал од 1931. по 1941. рок. Источашнє, як тварди антикомунисти, у прилогох о шпанскей гражданскей войни потримовали „народне войско“ ґенерала Франка. Паноцец Фирак у руских новинох указовал вельо розуменя за диктатора Мусолиния.

Под час Другей шветовей войни мадярски окупаторски власци вигнали о. Михайла Фирака до Горватскей. Преселєл ше до Осиєку и там жил до 1955. року. Теди ше преселєл до Крижевцох, дзе бул „бележник“ Духовного Стола, дзе 1962. року здобул званє монсиньора.

Стари и хори о. Михайло Фирак ше преселєл до Заґребу и там 16. юния 1984. року умар. Поховани є на заґребским теметове Мирошевац.

## Литература

* о. Проф. Др Роман Миз: *Священїки дакедишнього Осєцкого викарията;* видавателє: Парохия св. Петра и Павла, Нови Сад и Максима друкарня и видавательна хижа, Петроварадин, 2016, б. 320-322.

## Вонкашнї вязи

* ''о. Михайло ФИРАК'', Новинарска асоцияция Руснацох НАР, децембер 28. 2017.

* Янко Рамач ''ПЕРША ФАЗА ВИДАВАНЯ РУСКИХ НОВИНОХ (1924-1930)'', Годишњак Филозофског факултета у Новом Саду, Књига XXXVIII (2013)

* Янко Рамач ''РУСИНСКО НАРОДНО ПРОСВЕТНО ДРУШТВО И РЕЦЕПЦИЈА О ПОТКАРПАТСКОЈ РУСИЈИ/КАРПАТСКОЈ УКРАЈИНИ У ЊЕГОВИМ ИЗДАЊИМА 1938–1939. ГОДИНЕ'', Универзитет у Новом Саду, Филозофски факултет, Одсек за русинистику, оригиналан научни рад, прихваћено 1. октобра 2013.

Катеґория:Священїки
Катеґория:Керестурски парохове
Катеґория:Монсиньор
Катеґория:Редакторе
Катеґория:Українофили
Катеґория:21. новембер
Катеґория:Народзени 1897
Катеґория:16. юний
Катеґория:Умарли 1984